Kvinnegruppa Ottar mener at da Norge forbød kjøp seksuelle tjenester i 2009, ble det også satt en standard i bekjempelsen av internasjonal kvinnehandel og i kampen for likestilling.

– Etter at sexkjøploven synes vi det er på tide å bli kvitt alle slags reklamer i forhold til sexindustrien og kjøp av kvinner. Menn samles i store horder, feirer mannsrollen og bruker kvinners kropper som lettvint underholdning. Vi synes ikke menn har rett til å misbruke kvinner på den måten, sier leder av kvinnegruppa Ane Stø.

Hva synes du? Bør strippeklubber forbys? Skriv din kommentar nederst i artikkelen.

Foreslår skjenkestopp

Ane Stø. Foto: Lien, Kyrre / SCANPIX

I en pressemelding skriver de at stripping er med på å ødelegge sexkjøploven.

«Strippeklubbene i Oslo gjør at norske menn fremdeles kan misbruke kvinner for penger. Stripping og lap-dance er en del av sexindustrien og må bekjempes hvis vi skal få slutt på kvinnehandel og det kvinnesynet som prostitusjonen bygger på.»

I Oslo sentrum er det sju klubber som på daglig basis tjener penger på å selge kvinners kropper til menn.

– Vi vil at det skal bli forbudt å tjene penger på andres stripping. Vi ønsker er forbud i arbeidsmiljøloven, men forslaget til bystyret er at politikerne må finne måter å få stengt klubbene på. For eksempel at klubbene som tilbyr stripping, lap-dance og privat dans, blir nektet skjenkebevilling, sier Stø.

Spent på mottagelsen

På Island ble det forbudt med strippeklubber i fjor. Årsaken var at myndighetene fant ut at mye av prostitusjonstrafikken foregikk på disse stedene. Kvinnegruppa Ottar tror også at norske myndigheter kan finne ulovligheter på strippeklubben, dersom de går inn for det.

– Hovedandelen som jobber på strippeklubber er fattige kvinner fra Øst-Europa. Klubbene eksisterer ikke fordi det er så mange norske kvinner som har lyst til å ta av seg klærne for penger, sier Stø.



Og gruppa er spente på hvordan bystyret kommer til å møte forslaget i kveldens møte.

– Vi er spente på mottagelsen. SV og Rødt har i valgkampprogrammet sitt gått inn for en strippefri by. Vi er spente på hva Arbeiderpartiet og Høyre mener. Venstre har allerede sagt at de ikke støtter forslaget, og det har for så vidt Frp også.